Paterna revalida la distinció com a Ciutat de la Ciència i la Innovació atorgada pel Govern d'Espanya
13/08/2024

# Paterna revalida la distinció com a Ciutat de la Ciència i la Innovació atorgada pel Govern d'Espanya

[![Paterna revalida la distinció com a Ciutat de la Ciència i la Innovació atorgada pel Govern d'Espanya](/images/noticias/2024/08/9736/9736_lg.jpg)](/images/noticias/2024/08/9736/9736_lg.jpg)

13.08.2024

*   Este reconeixement, que va ser atorgat per primera vegada a l'Ajuntament de Paterna l'any 2019 pel Ministeri de Ciència, Innovació i Universitats per a formar part de la Xarxa Innpulso que actualment està conformada de 90 ciutats espanyoles, es revalida per a quatre anys més pels mèrits acreditats del consistori per l'aposta en projectes de promoció estratègica en la innovació empresarial, econòmica, social i de l'administració local.
*   L'Alcalde de Paterna i Senador per València, Juan Antonio Sagredo ha destacat que “esta nova distinció com a Ciutat de la Ciència i de la Innovació és un esperó per a la ciutat de Paterna ja que ens anima a continuar en el desenrotllament de polítiques per a afavorir la innovació social, institucional i empresarial en l'àmbit local per a continuar millorant en el benestar i qualitat de vida dels veïns i veïnes al mateix temps que contribuïxen al canvi del model productiu cap a un model econòmic i social sostenible basat en el coneixement i la innovació”.

Paterna està d'enhorabona i continua presumint de ser una de les 90 ciutats destacades que formen part de la Xarxa Innpulso en tornar a revalidar la seua distinció de Ciutat de la Ciència i de la Innovació, reconeixement que atorga el Ministeri de de Ciència, Innovació i Universitats, pel lideratge en el desenrotllament de polítiques i actuacions per a afavorir la innovació social, institucional i empresarial en l'àmbit local.

I és que l'Ajuntament de Paterna ha presentat novament esta candidatura per a la renovació d'esta distinció que ja va ser atorgada, per primera vegada, pel Govern d'Espanya l'any 2019 i que enguany la tornen a acreditar com a ciutat mereixedora d'este reconeixement, per a quatre anys més, per la seua constant labor i aposta en projectes de promoció estratègica en la innovació empresarial, econòmica, social i de l'administració local.

Així ho ha revelat hui l'Alcalde de Paterna i Senador per València, Juan Antonio Sagredo, qui ha destacat que _“esta nova distinció com a Ciutat de la Ciència i de la Innovació és un esperó per a la ciutat de Paterna ja que ens anima a continuar en el desenrotllament de polítiques per a afavorir la innovació social, institucional i empresarial en l'àmbit local per a continuar millorant en el benestar i qualitat de vida dels veïns i veïnes al mateix temps que contribuïxen al canvi del model productiu cap a un model econòmic i social sostenible basat en el coneixement i la innovació”_  
  
En este sentit, Sagredo ha assegurat que _“els resultats obtinguts de la nostra participació en la Xarxa Innpulso, en les seues activitats i esdeveniments i el posicionament estratègic que ha suposat per a la nostra ciutat, ens portaven a afrontar novament este repte._

El primer edil, que també ostenta les competències de Promoció Econòmica i Estratègia Empresarial, ha manifestat la seua satisfacció perquè _“el Ministeri haja valorat els nostres esforços en la potenciació de l'administració electrònica i la transparència informativa al ciutadà, en la posada en marxa de projectes orientats a la millora de la gestió de la mobilitat, en l'increment de l'ús de les energies renovables i de l'eficiència energètica així com la gestió dels residus, i en general, en les actuacions destinades a millorar el Medi Ambient com l'innovador Projecte Guardian.”_

Així mateix, “en un municipi eminentment empresarial com Paterna, és un motiu de satisfacció addicional el que també haja sigut reconeguda la nostra estratègia de suport al teixit empresarial i als emprenedors i la col·laboració públic-privada a l'hora de la posada en marxa de programes de col·laboració amb les àrees empresarials per a la creació d'infraestructures d'innovació i desenrotllament tecnològic, amb l'objectiu de fomentar l'economia circular entesa com a patró de creixement que respecte la sostenibilitat ambiental”, ha conclòs Sagredo.

La Xarxa Innpulso és un fòrum de trobada i de definició de polítiques locals innovadores on es compartixen experiències i projectes. A través de la Xarxa es potencia la col·laboració entre ajuntaments compartint bones pràctiques en la gestió i iniciatives de comunicació d'estes actuacions als ciutadans.

En l'actualitat es configura com un agent cada vegada més actiu de promoció de polítiques noves com la compra pública d'innovació, el suport a les pimes i els emprenedors, la definició de criteris d'innovació a més de promoure i donar suport a la participació en projectes en el marc dels Programes Europeus.